السلام عليكم ورحمة الله، انا ابني وبنتي على طول بيسألوا مين اللي خلق ربنا وهو ربنا فين؟ احنا بنجاوب عليهم بأمثلة بسيطه علشان يفهموا أن لازم في خالق في الاول غير مخلوق بس برضه بيسألوا ومش مقتنعين. ممكن نجاوب عليهم ازاي؟ هم عندهم ٩ و٨ سنين.
الأول بس ، التعامل مع أسئلة الأطفال أهم خطوة في بناء الطفل العقدي، يعني لا ينفع تعنيف ، ولا ينفع تتخض/ي وتتاخد/ي كده وتحسسهم أنهم كفروا بالله العظيم ، لأ ، هما باختصار أطفال ، وتكفيرهم دا صحي ، والطفل مسموح له أنه يسأل في كل شيء وليس عنده ممنوعات ، ودور الأبوين توجيه تفكيره وأسئلته لمكانها السليم ، لأن كبت الأسئلة هيؤدي لانفجارها في لحظة ما ، وتجاهلها هيؤدي أنه يبحث في مصادر أخرى ، والله أعلم هتدي له إجابة عاملة إزاي.  فنراعي دا كويس جدًا وإحنا بنتعامل مع الأسئلة العقدية الموجهة إلينا من أبنائنا.. بالنسبة لسؤال : من خلق ربنا؟ هتلاقي هنا إجابة مناسبة لطفل في نفس السن :  https://ask.fm/Alghazimh/answers/142183914053 بالنسبة لسؤال : هو ربنا فين؟  فهنجاوب أنه ربنا فوووق في السماء ، وبعيد ، عشان كده مش بنشوفه ، بس هو شايفنا ، وبيحبنا ، وعشان كده مخليك جنب بابا وماما وجنب أختك أو جنب أخوكي ، وعاطيكم نعم جميلة ، زي إيدك ورجلك وعينك ، ونربط دايمًا بين ربنا وبين النعم ، وأنه باعت لنا النعم دي عشان نشكره عليها وعشان يشوف مين فينا اللي هيستخدمها في الخير فيدخله الجنة ، ومين فينا اللي هيستخدمها في الشر فيدخله النار.. وهكذا. وواحدة واحدة نجاوب ونهدا وما نتنرفزش ولا نحس أن السؤال تعجيزي ولا حاجة ، ونفهمه براحة ونمشي معاه للآخر وواحدة واحدة هيفهم. ربنا يبارك لك فيهم ويجعلهم من الصالحين.